62021TJ0330_RES
Asia T-330/21
EWC Academy GmbH
vastaan
Euroopan komissio
Unionin yleisen tuomioistuimen tuomio (yhdeksäs jaosto) 21.12.2022
Sosiaalipolitiikka – Yrityshallinnon alalla tehtävien aloitteiden edistämiseen tarkoitetut avustukset – Ehdotuspyyntö VP/2020/008 – Eurooppalaisten yritysneuvostojen, jotka eivät ole oikeushenkilöitä, sulkeminen ulkopuolelle – Asetuksen (EU) 2018/1046 197 artiklan 2 kohdan c alakohta
Euroopan unionin talousarvio – Unionin taloudellinen tuki – Yrityshallinnon alalla tehtävien aloitteiden edistämiseen tarkoitetut avustukset – Avustuksen myöntämistä koskeva menettely ja avustussopimus – Ehdotuspyyntö – Kelpoisuusedellytykset – Yhteisöt, jotka eivät ole oikeushenkilöitä – Seikat, joilla voidaan osoittaa tällaisten yhteisöjen taloudelliset valmiudet – Rajaamista todisteisiin, joilla osoitetaan omien tilinpäätösten ja pankkitilien olemassaolo, ei voida hyväksyä
(Euroopan parlamentin ja neuvoston asetuksen 2018/1046 197 artiklan 2 kohdan c alakohta)
(ks. 37, 38, 39, 41 ja 44 kohta sekä tuomiolauselma)
Tiivistelmä
Ehdotuspyyntö, joka koski sellaisiin toimiin kohdistettavien avustusten myöntämistä, joilla pyritään edistämään yrityshallinnon alalla toteutettavia aloitteita, julkaistiin 2.6.2020. (
1
) Ehdotuspyynnössä, joka liittyi erääseen Euroopan komission päätökseen, (
2
) täsmennettiin, että yksittäisten hakijoiden, päähakijoiden ja hakijakumppaneiden, joilla oli kelpoisuus osallistua kyseiseen ehdotukseen, oli oltava esimerkiksi oikeushenkilöitä tai työntekijöiden edustajia, kuten yritysneuvostoja. Vastaavasti työmarkkinaosapuolten järjestöjen, jotka eivät sovellettavan kansallisen oikeuden nojalla ole oikeushenkilöitä, sallittiin toimittavan hakemuksia. (
3
) Ehdotuspyynnössä ilmoitettiin lopuksi, että yksittäisillä hakijoilla, päähakijoilla ja hakijakumppaneilla oli oltava vahvat taloudelliset valmiudet, jotta ne kykenisivät toimimaan koko toiminnan keston ajan ja osallistumaan tarvittaessa toiminnan rahoitukseen.
Kantaja, joka on koulutus- ja konsulttiyritys, joka on erikoistunut kysymyksiin, jotka liittyvät työntekijöiden edustukseen rajatylittävissä yhteyksissä, ja yhtiöiden Mayr-Melnhof Packaging ja DS Smith plc eurooppalaiset yritysneuvostot muodostivat yhdessä konsortion vastatakseen ehdotuspyyntöön. Kantaja teki 30.7.2020 avustushakemuksen ja nimesi hakijakumppaneiksi Mayr-Melnhof Packagingin ja DS Smithin eurooppalaiset yritysneuvostot (jäljempänä hakijakumppaneina olleet neuvostot). Hakemuksen liitteenä oli muun muassa mainittujen neuvostojen puheenjohtajien kunnian ja omantunnon kautta antama vakuutus siitä, että neuvostoilla oli vaaditut taloudelliset ja toiminnalliset valmiudet.
Komissio pyysi kantajaa esittämään näyttöä ensiksi siitä, että hakijakumppaneina olleet neuvostot olivat rekisteröityneet kansallisissa viranomaisissa. Kantaja vastasi, että hakijakumppanit olivat eurooppalaisia yritysneuvostoja, joiden perustaminen ei edellyttänyt rekisteröintiä, ja että niitä edustivat niiden puheenjohtajat. Seuraavaksi komissio kehotti kantajaa toimittamaan sille täydentäviä asiakirjoja, muun muassa lomakkeen, jonka otsikko oli ”Oikeudellinen yhteisö”. Vastauksena tähän pyyntöön kantaja ilmoitti, etteivät hakijakumppaneina olleet neuvostot olleet oikeushenkilöitä ja ettei näin ollen minkäänlaista oikeushenkilöllisyyttä osoittavaa asiakirjaa ollut mahdollista esittää.
Komissio kehotti seuraavaksi varainhoitoasetuksen perusteella kantajaa esittämään näyttöä toisen eurooppalaisen yritysneuvoston taloudellisista ja toiminnallisista valmiuksista ja vaati kyseisen neuvoston tasetta ja tuloslaskelmaa. Kantaja ilmoitti olevansa kykenemätön täyttämään kyseistä pyyntöä.
Komissio päätti 14.4.2021 päivätyllä päätöksellä hylätä avustushakemuksen, jonka kantaja oli ehdotuspyynnön perusteella tehnyt konsortion koordinaattorin ominaisuudessa (jäljempänä kanteen kohteena oleva päätös). Komissio katsoi erityisesti, etteivät hakijakumppaneina olleet kaksi yritysneuvostoa täyttäneet varainhoitoasetuksen 197 artiklan 2 kohdan c alakohdan mukaisia edellytyksiä tai ehdotuspyynnön 8.1 kohdan mukaisia edellytyksiä. Todettuaan, etteivät hakijakumppaneina olleet neuvostot olleet avustuskelpoisia, komissio katsoi, ettei kantaja täyttänyt ehdotuspyynnön 6.1 kohdan b alakohdassa olevaa avustuskelpoisuutta koskevaa vähimmäisedellytystä, joten hakemus oli hylättävä kokonaisuudessaan.
Kantaja vaati SEUT 263 artiklaan perustuvalla kanteella riidanalaisen päätöksen kumoamista. Kanteensa tueksi se vetoaa kolmeen kanneperusteeseen, joista ensimmäinen koskee varainhoitoasetuksen 197 artiklan 2 kohdan c alakohdan, luettuna yhdessä ehdotuspyynnön 8.1 kohdan kanssa, rikkomista, toinen saman asetuksen 197 artiklan 3 kohdan rikkomista ja kolmas luottamuksensuojan periaatteen loukkaamista.
Yleinen tuomioistuin hyväksyy tuomiossaan kantajan kanteen ja toteaa, että kanteen kohteena oleva päätös on tehty varainhoitoasetuksen vastaisesti.
Tämä asia johtaa yleisen tuomioistuimen ensimmäistä kertaa tulkitsemaan varainhoitoasetuksen 197 artiklan 2 kohdan c alakohtaa, (
4
) joka koskee sellaisten yhteisöjen, jotka eivät ole oikeushenkilöitä, osallistumista Euroopan unionin ehdotuspyyntöihin.
Yleisen tuomioistuimen arviointi asiasta
Yleinen tuomioistuin toteaa, että varainhoitoasetuksen 197 artiklan 2 kohdan c alakohdan tavoitteena on mahdollistaa se, että yhteisöt, jotka eivät ole oikeushenkilöitä, voivat osallistua unionin ehdotuspyyntöihin samoin edellytyksin kuin oikeushenkilöt. Näin tehdessään yleinen tuomioistuin korostaa, että kyseisen asetuksen 196 artiklan 1 kohdan c alakohdassa tarkoitetut tiedot ja asiakirjatodisteet, jotka ovat tarpeen, jotta avustushakemuksen yhteydessä voidaan osoittaa taloudellisten valmiuksien olemassaolo, ja jotka koostuvat muun muassa tuloslaskelmasta ja taseesta enintään kolmelta viimeisimmältä tilikaudelta, eivät voi olla ainoita seikkoja, joilla voidaan osoittaa kyseisten valmiuksien olemassaolo. Varainhoitoasetuksen 197 artiklan 2 kohdan c alakohdan tulkinta, joka johtaisi siihen, että yhteisöt, jotka eivät ole oikeushenkilöitä, velvoitettaisiin esittämään todisteita, jotka yleisesti liitetään oikeushenkilöllisyyteen, merkitsisi nimittäin kyseisen säännöksen tehokkaan vaikutuksen asettamista kyseenalaiseksi, koska sillä luotaisiin esteitä tällaisten yhteisöjen osallistumiselle avustushakemuksiin.
Vaikka tällaisten seikkojen perusteella on oltava mahdollista tarkistaa, että yhteisö, joka ei ole oikeushenkilö, kykenee tarjoamaan unionin taloudellisille eduille oikeushenkilöiden tarjoamaa suojaa vastaavat vakuudet, varainhoitoasetuksessa ei yleisen tuomioistuimen mukaan säädetä, että tällaisina seikkoina voidaan pitää ainoastaan todisteita, jotka osoittavat, että kyseisillä yhteisöillä on omat vuotuiset tilinpäätökset (tase ja/tai tuloslaskelma) tai pankkitilit.
(
1
)	Ehdotuspyyntö VP/2020/008 (information, consultation and participation of representatives of undertakings) (jäljempänä ehdotuspyyntö).
(
2
)	Pääosaston ”Työllisyys, sosiaaliasiat ja osallisuus” tehtäviin ja erityisiin toimivaltuuksiin liittyvien avustusten ja hankintojen vuotuisen työohjelman hyväksymisestä vuoden 2020 osalta 16.9.2010 annettu komission päätös C(2019) 6522 lopullinen, joka vastaa rahoituspäätöstä.
(
3
)	Unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18.7.2018 annetun Euroopan parlamentin ja neuvoston asetuksen (EU, Euratom) 2018/1046 (EUVL 2018, L 193, s. 1; jäljempänä varainhoitoasetus) 197 artiklan 2 kohdan c alakohdan mukaisesti.
(
4
)	Varainhoitoasetuksen 197 artiklan 2 kohdan c alakohdassa säädetään, että yhteisöt, jotka eivät ole oikeushenkilöitä, voivat osallistua ehdotuspyyntöön edellyttäen, että ne tarjoavat unionin taloudellisille eduille oikeushenkilöiden tarjoamaa suojaa vastaavat vakuudet.